Papersnake/gushiwen huggingface dataset:
秋闺
王同祖（宋代）

入秋情思可曾忺，深琐朱扉怯卷帘。
书几无人尘不扫，一钩蛛网挂牙签。
偈二首
释文准（宋代）

今朝腊月十，夜来天落雪。
群峰极目高低白，绿竹青松难辨别。
必是来年蚕麦熟，张公李公皆忻悦。
皆忻悦，鼓腹讴歌笑不彻。
把得云箫缭乱吹，依稀有如杨柳枝。
又不觉手之舞之，足之蹈之，
左之右之。
虞美人·波声拍枕长淮晓
苏轼（宋代）

波声拍枕长淮晓，隙月窥人小。无情汴水自东流，只载一船离恨向西州。
竹溪花浦曾同醉，酒味多于泪。谁教风鉴在尘埃？酝造一场烦恼送人来！
宿安国简公院（一作安国寺静居法师故院）
无可（唐代）

雨后清凉境，因还欲不回。井甘桐有露，竹迸地多苔。

幡映宫墙动，香从御苑来。青龙旧经疏，寥落有谁开。
华佗墓 其二
赵公豫（宋代）

古墓尚巍然，蒙茸皆宿草。经春一发生，士女争祈祷。
上明达皇后册宝五首 其五 送神用《歆安》。
郊庙朝会歌辞（宋代）

备成熙事，虚徐翠楹。神保聿归，云车夙征。鉴我休德，神交惚恍。

留祉降祥，千秋是享。
月先圆
贺铸（宋代）

才色相怜。难偶当年。屡逢迎、几许缠绵意，记秋千架底，樗蒲局上，祓禊池边。

收贮一春幽恨，细书遍、砑绫笺。算蓬山、未抵屏山远，奈碧云易合，彩霞深闭，明月先圆。
题赠然镜潭
李龏（金朝）

象圜非假铸，湛湛一泓深。独露古今体，静涵天地心。

月沉声不响，云晦影无侵。定起何人会，鱼龙识梵音。
伯兄挽诗
虞俦（宋代）

邻鸡催晓破秋天，一枕邯郸便脱蝉。
应了世间如梦幻，况於酒里得天全。
鸿陂曩昔闻谣鹄，下舍凄凉念击鲜。
谁遣惊风吹雁序，不堪雪涕望新阡。
罗隐南王章甫小集斋中说旧事偶成 其三
袁宏道（明代）

珠楼曲曲贮仙娃，一带风窗十里纱。记得中和门外路，女墙东去是他家。
退灵隐京尹节斋大资相公坚挽辞免
释道冲（宋代）

丛林虚得誉，无一补宗门。
有误王臣鉴，徒沾圣主恩。
岂堪持鈯斧，只合傍云根。
默感始终惠，此生难尽言。
依韵和春日见示
梅尧臣（宋代）

春雨懒从年少狂，一生憔悴为诗忙。
不能屑屑随时辈，亦耻区区忆故乡。
白玉笛声亲府席，六幺花拍动衣香。
龙咽嘹喨留行月，凤翼趋跄巧定场。
粉色酒客欢四座，花光烛影照西墙。
虚荣浪贵知多少，安得如君展肺肠。
赵紫芝运干
陈起（宋代）

陋室与高门，东西互接畛。
相聚虽不稠，相别殊难忍。
风帆去程虽，到时秋未尽。
少试裨画材，计台作标准。
恨无双羽翔，汩汩成蠹隐。
便结南浦梦，独立江风紧。
送南剑王守归 其二
罗从彦（宋代）

未把阳关三叠吟，且将谬句写离心。千寻浩浩镡溪水，别恨不知谁浅深。
太后阁春帖子
赵湘（宋代）

正阃成王化，开宫奉母仪。
身当四海养，寿祝万年期。
郊庙歌辞。蜡百神乐章。雍和
佚名（唐代）

缇籥劲序，玄英晚候。姬蜡开仪，豳歌入奏。

蕙馥雕俎，兰芬玉酎。大享明祇，永绥多祐.
临川道上
杨时（宋代）

风雨离山驿，断桥危欲颠。
去心奔逸骥，行路上青天。
雁序江湖乐，云归岛屿连。
悠悠远征客，千里独茫然。
双鹤
王翰（唐代）

爱尔仙姿久出胎，如何困滞在尘埃。他山松顶足明月，何处水边无绿苔。

引颈有时思远汉，恋恩终日立空街。自今便好仙山去，莫为群鸡生怒猜。
庐山桂
白居易（唐代）

偃蹇月中桂，结根依青天。
天风绕月起，吹子下人间。
飘零委何处，乃落匡庐山。
生为石上桂，叶如剪碧鲜。
枝干日长大，根荄日牢坚。
不归天上月，空老山中年。
庐山去咸阳，道里三四千。
无人为移植，得入上林园。
不及红花树，长栽温室前。
至韶州忆途中所见山水甚奇漫赋一诗
方浚师（清代）

葡萄绿酿春江潮，烟波浩渺山周遭。峰峦无数列篷底，卧看船与山争高。

长河太华在何许，足所未蹈心空劳。眼前好景莫虚过，不吟毋乃山灵嘲。

千变万化各有致，丹青妙手终难描。鹰起鹘落连复断，虚蹲狮伏雄而豪。

天门詄荡悬日月，石友拱揖陈冠袍。自从入峡至中宿，置身福地真逍遥。

琵琶形势实险要，芙蓉颜色疑镌雕。归猿尚留古洞邃，杀鸡殊觉荒坑遥。

洭斟涟湟界南北，九疑直上偏岧峣。参天竹树碧阴合，沁人心目红尘消。

嵌空玲珑台槛巧，观音岩下滩声骄。龙头猪婆间鳖背，旺水册里还高桥。

曹溪法乳贯白土，孟洲筑坝通黄茅。呼童且觅蒙里李，得仙那乞绥山桃。

天遣吾侪富游迹，十年不调奚牢骚。兹行真足夸同僚，买鱼沽酒停双桡。

微醺倚枕梦鹿蕉，塔铃惊醒来南皋。
集句 其二十六
闻人祥正（宋代）

道字娇讹苦未成，淡蛾羞敛不胜情。

有时歌罢下阶砌，闲把宫花独自行。
山翁
释普济（宋代）

重叠春风面，高低雪满头。
渠无生老相，孤峻罕人游。
如吴兴舟中读白乐天诗有作
张嵲（宋代）

离离云树泛朝舣，十月江南未变衰。
纵櫂千寻霅溪水，散怀一卷乐天诗。
平生名宦休回顾，随分追游且自欺。
不敢将心比余事，逍遥何似洛川时。
次天峰居士韵奉寄
周行己（宋代）

天峰静者巢箕叟，著书不为牛马走。夜雨题诗寄日边，观者辟易皆缩手。

呜呼大雅久不闻，吾道悠悠付林薮。伏龙凤雏人未知，腴田猥大皆稂莠。

将军为志穷益坚，鲁儒虽死不更守。鹪鹏有翅须抟风，苦李当道谁开口。

京师车马十二门，一日万亿无不有。吞腥啄腐何卒卒，正坐诮言芷渐滫。

可怜惠施多才卿，不悟据梧瞑低首。功名浩荡怅何许，置身谋虑苦不久。

盍似渊明归去来，不作折腰求五斗。饱食大人如肉山，衮衮奔驰气如吼。

东山野人气亦芒，郎将自昔今独否。谁能脂韦化百鍊，世态欻如屈伸肘。

何时尊酒话畴昔，击节新诗意非苟。
和石昌言求牡丹栽
梅尧臣（宋代）

昔年药栏下，已多香草名。
更移花本去，聊助日边荣。
莫问西都品，存吾旧友评。
会应包萼吐，可与魏姚并。
带土归金谷，封根近玉京。
谪僊方醉咏，不倚锦官城。
短歌行
弘历（清代）

折蒲莫折柳，折柳伤离久。种谷莫种竹，种竹难期粟。

佐饔者尝佐斗伤，世间得失曷有常。大言炎炎，小言詹詹。

责人也详，责已也廉。
静宜园二十八景诗 其八 驯鹿坡
弘历（清代）

鹿马原常有，甡甡看两三。器车浑可驾，绿耳底须骖。

丰草群惟适，嘉苹性所耽。辋川传鹿柴，视此定增惭。
燕石长亭
古文集（明代）

此是朝天第一程，柳边风飏酒旗轻。丈夫不洒离筵泪，任唱阳关曲几声。
后溪挽诗二首
洪咨夔（宋代）

气象融三极，规摹隘九州。
天津朝发轫，野渡晚横舟。
卫道身何爱，忧时死未休。
落花春寂寂，万古蜀江流。
江城子·梦中了了醉中醒
苏轼（宋代）

陶渊明以正月五日游斜川，临流班坐，顾瞻南阜，爱曾城之独流，乃作斜川诗，至今使人想见其处。元丰壬戌之春，余躬耕于东坡，筑雪堂居之，南挹四望亭之后丘，西控北山之微泉，慨然而叹，此亦斜川之游也。乃作长短句，以《江城子》歌之。

梦中了了醉中醒。只渊明，是前生。走遍人间，依旧却躬耕。昨夜东坡春雨足，乌鹊喜，报新晴。
雪堂西畔暗泉鸣。北山倾，小溪横。南望亭丘，孤流耸曾城。都是斜川当日景，吾老矣，寄余龄。
枕上闻橹声
李流谦（宋代）

劝君不须下瞿唐，顺流从此道路长。
劝君早上瞿唐去，溯流虽艰近家乡。
我今出蜀几寒暑，催归苦念家人语。
更烦舟子策全功，疾趁鸣鸡起摇橹。
溪行即事
灵一（唐代）

近夜山更碧，入林溪转清。不知伏牛事，潭洞何从横。

野岸烟初合，平湖月未生。孤舟屡失道，但听秋泉声。
辛卯除夕饮潘郎金斗歌
杨慎（明代）

主人新得黄金斗，好客尊前为余寿。招摇揭柄转春星，沆薤腾余挹仙酒。

天涯今夕岁云徂，痛饮狂歌夜良久。乍可用尔为鸱夷，万事尽付持杯手。

君不见商彝周𣇄徒闻名，见之不识人不取。
试茶
陆游（宋代）

北窗高卧鼾如雷，谁遣香茶挽梦回？绿地毫瓯雪花乳，不妨也道入闽来。
送客至湖州市
陆游（宋代）

偶驾鸡栖送客行，迢迢十里出关城。
谁知小市萧条处，剩有丰年笑语声。
聊借野风吹醉颊，更凭陂水濯麈缨。
故庐想见春回近，邻曲家家已遍耕。
青玉案 其二
张矩（宋代）

少时贪看琼林绕。任马上、寒威峭。昨暮六花飞逗晓。

拥衾慵起，鬓丝笼帽，顿觉年来老。

朱阑翠竹枝枝倒。把玉甃、棱层趁风扫。楼上一樽须放早。

同云收尽，红轮初上，对面狼峰好。
晚过周进士言别闻琴
何景明（明代）

朱弦久寂寞，此夜拭瑶琴。坐对燕京酒，同悲楚客吟。

城高下木叶，楼迥上秋参。别后清江夜，遥思绝代音。
疏影 题洪容生表弟妇秋容揽镜图遗照
袁绶（清代）

新图展处。认玉台倩影，谢家风度。袖亸鬟低，标格亭亭，独倚回栏凝伫。

秋凉池馆霜花艳，看几簇、冷红初吐。怕柳丝、碧剪西风，好影又成迟暮。

荀令神伤旧梦，彩云已散矣，空恁凄楚。想像仙姿，凭仗丹青，仿佛帐中重睹。

郎君纵应芙蓉兆，剩此恨、娲皇难补。叹绿窗、镜影回时，不是故人眉妩。
承书言别再寄
何梦桂（宋代）

一曲离鸾感寄心，此心谁解试分明。百年耆旧閒中话，千古溪山去后名。

双鲤尺书儿女泪，只鸡斗酒弟兄情。男儿须勒燕然石，归拜堂谖始是荣。
奉诏决狱过左绵见民间祷雨甚勤次龙安夜闻霈洒黎明测润及五六寸询诸父老未满其意马上口占
吕陶（宋代）

雨气收未尽，山巅云又飞。一犁犹有望，十日莫相违。

野垄忙耕耨，雩坛罢祷祈。谁知好生德，岁岁及圜扉。
重至秀山售屋将归十首
方回（元代）

田园亡失后，儿女长成时。
救急终无策，纾忧漫有诗。
数年为去计，今日是归期。
把酒东篱处，黄花剩几枝。
送麻徵君知几
赵秉文（金朝）

丹山五色凤，一举眇天隅。文采瑞圣世，不为竹与梧。

渥洼汗血种，逸气淩九区。可见不可絷，白璧谁敢沽。

夫君号神童，七岁能草书。二十上词赋，下笔淩紫虚。

三十富经学，两魁天下儒。蛾眉众女嫉，反畏知名誉。

一朝相舍去，愿以道自娱。闲观养性书，洞究先天图。

姓字闻天朝，相公借吹嘘。从容拜恩命，移疾还里闾。

诸公惜其去，乞留侍玉除。掉头不肯住，一饭吾岂无。

君看泽中雉，饮啄良自如。一旦畜樊中，意气惨不舒。

又如田间牛，腾掷适有馀。被之以文绣，顾影反踟蹰。

君恩岂不重，力疾须人扶。旁观信美矣，违已非病欤。

不如本无累，还我田园居。喜君节独高，知君功名疏。

可以激颓俗，可以励贪夫。异时高士传，名与西山俱。
和徐榷院唐佐见寄七首
何梦桂（宋代）

白云古树杪，下有山人家。
与君曾读易，探索入圣涯，
盘桓坐白石，汲泉烧鼎茶。
至今山中儿，羡我两客嘉。
客去不复来，屋上凝朝霞。
有时抚孤琴，猿鹤听无哗。
何当赋招隐，共驾青牛车。
积翠楼
危和（宋代）

著我高远堂，恍若非人世。一榻卧白云，清寒不成寐。

松竹四山秋，飕飕惊客耳。谁在隔窗中，朱弦写流水。
枯髅酒色财气颂 其一
释怀深（宋代）

枯髅爱酒醉魂在，罗列杯盘手自斟。酩酊一生心似曲，想君作鬼也昏沉。
感怀
陆游（宋代）

半年建安城，士友阙还往。
出门每太息，还舍犹惝怳。
有酒谁与倾，得句空自赏。
疏直触人情，低回泚吾颡。
岂无佳山水，正尔寄梦想。
何当载亲朋，烟浦摇两桨。
回文二绝
陈棣（宋代）

春晚落花飞藉草，月明惊鹊堕栖枝。
人归望濶江天暮，梦断愁深夜漏迟。
汉江晚望有怀蓝山伯兄
蓝智（明代）

扁舟九月溯沧波，漂泊其如感慨何。木落江淮秋色老，山连巴蜀暮云多。

草堂猿鹤关乡梦，泽国鱼龙入棹歌。白发诸兄强健在，采薇空愧首阳阿。
送交代董矩堂赴召 其三
李曾伯（宋代）

溯风绣节洞庭滨，作噩重逢未识真。不谓颓龄来岭海，乃承华识接星辰。

公捐累印轻于叶，我愧满襟皆是尘。从此庙堂医国去，好留肘后遗陈人。
赵山二绝 其一
岳珂（宋代）

驱车结束趁晨暾，水乐帘前共一尊。二十二年如掣电，软红依旧暗脩门。
任安道生日 其二
项安世（宋代）

豪风横雨洗新春，掣电惊雷起蛰鳞。七百里开云土润，八千年庆大椿辰。

太牢醇酎春台上，金马公车要路亲。凛凛河图门户在，稳将才业嗣前人。
偈颂九十三首
释梵琮（宋代）

衲僧家，达己灵。
有通变，解逢迎。
世人既已浊，不可自言清。
世人既已醉，不可自言醒。
和光同尘去，头头总见成。
岂不见昔年党太尉，无分无晓最分明。
过骆驼山 其二
耶律铸（宋代）

昔驾朱轮白橐驼，石驼曾见屡经过。苍颜今日应难识，瘦马服箱转旧坡。
九曲溪
喻良能（宋代）

扁舟一叶破涟漪，九曲穷时山更奇。
唤取谪仙来著句，平章佳处要清诗。
次韵江民表寄王圣时六首 其二
许景衡（宋代）

前辈不可见，吾犹及此老。洒然忘鄙吝，岂复叹枯槁。

微言破聋忘，从之恨不早。况有樗栎年，庶几松柏操。

先生为首肯，人人有吾道。
至道元年册皇太子二首
佚名（隋代）

皇储既建，圣祚无疆。
莺旌列们，难戟公行。
前星有烂，瑞日重光。
际天接圣，温文允藏。
和韩孟郁回文 其四
张博（明代）

来书塞外野云黄，羽翰横秋早稻香。开卷万言空断月，出群千点乱成行。

裁云片札孤峰远，过雨寒汀秋日长。台斗近传多宝秘，台高最得染风霜。
题义门胡氏华林书院
曾致尧（宋代）

华林书院集群英，讲育兴来里巷荣。
宾友尽为文苑客，子孙多是帝门生。
九重下诏亲旌义，四相留诗自著名。
致使举家在霄汉，更将忠孝答皇朝。
冬日寄献庾员外
罗邺（唐代）

曾谒仙宫最上仙，西风许醉桂花前。
争欢酒蚁浮金爵，从听歌尘扑翠蝉。
秋霁卷帘凝锦席，夜阑吹笛称江天。
却思紫陌觥筹地，兔缺乌沉欲半年。
赠陈桂山二首 其一
何梦桂（宋代）

曾为将军试控弦，马陵坡下死庞涓。如今老大心犹壮，时射星标夺锦缠。
题二美人图
何梦桂（宋代）

美人娟娟江水隔，翠竹萧萧江月白。笺心欲寄不成章，伫立思君情脉脉。
剑
丁谓（宋代）

汉室千金重，耶溪百炼精。
干星彰利器，出水示神兵。
斩佞朱云志，留亡季札情。
何须麾晋郑，自有倚天名。
司中司命五首
佚名（隋代）

冠峨峨兮，服章蕤蕤。
灵来下兮，进止委蛇。
我涓我坛，我洁我俎。
降舆却旌，于兹享御。
万寿寺七松韵
陈沆（清代）

不雨何为怒涛吼，绿云横铺三十亩。生平入寺不拜佛，兹乃绝倒支离叟。

二松在左二松石，三松当中相配偶。旁一大榆羞老丑，掉头意欲墙外走。

灵根日月照不到，元气自贯天地后。我疑七松皆老龙，七龙上天成一松。

不然何故非枝叶，一一变化鳞鬣同。传闻寺建自珰宦，幸未刻画遭俗工。

譬如高人寄庑下，俊骨肯受凡夫容。六时常觉声沸耳，一尘不生何处风。

安得长欃白木柄，斸取琥珀千年红。不愿食之寿无穷，亦不愿作十八公。

但愿骨节撑玲珑，春气不死冰雪胸。歌成似闻松太息，白鹤下来烟外立。
陈朝纪不赴饮以诗来谢次韵二首 其一
黄佐（明代）

小筑茅堂带碧峰，春灯春酒对芙蓉。水边霞绮明孤鹤，云外笙箫殷万松。

洛社几人同杖屦，粤江今日聚萍踪。登临更作连床约，欲向希夷学五龙。
桃花台
韩淲（宋代）

倚棹扪萝步古堤，井边池上访招提。荒荒草满平原外，寂寂洲横流水西。

一叶小舟渔自乐，数行高树鸟频啼。人间俯仰仙凡隔，丹灶空留占葛溪。
昔游
邹治（清代）

梦里山川笔底天，壮游应自倦加鞭。先生休矣羞弹铗，学者从之耻问仙。

一笠苍茫空四海，三秋寂寞恨千年。逢人便欲埋名姓，何事重题白马篇。
九月十日赵韩王园同舍饯送王微之晰出守汝州即席次其韵二首 其二
刘挚（宋代）

云木疏寒天未霜，一尘清不点衣裳。白鲈南国归怀壮，黄鹄西衣去路长。

揽辔便看红旆转，衔杯聊共紫萸香。相思肯惜琼瑶寄，时有楼边雁北翔。
昔思君
宗臣（明代）

昔君与我兮，同心结发。
今君与我兮，参商胡越。
昔君与我兮，鸳鸯同池。
今君与我兮，南北异枝。
昔君与我兮，月明星灿。
今君与我兮，风流雨散。
玄堂八景为罗大参题 其一 绿潭灵源
黄佐（明代）

大岗发灵源，绿潭何迤逦。松涛翻翠寒，秀色亘千里。
题人画扇十首
曹勋（宋代）

野林物物适幽栖，春引风高裂石时。
何处双禽飞不定，静宜翠竹亚寒枝。
寄略道权上人
王汝玉（明代）

长干寺里访清游，花落花开几度秋。望断碧云人不见，夜深飞梦到扬州。
开岁半月湖村梅开无余偶得五诗以烟湿落梅村
陆游（宋代）

斗柄忽东指，开尽湖边梅，伟观天下无，四顾雪千堆。
时至当歛退，勿受晓角催。
安知桃李辈，於子无嫌猜？
挽平山菊涧
陈普（宋代）

细细香鼻孔，寥希古已然。
相逢言尚古，话久许知天。
太极有形外，几宵灯火前。
示人犹不敢，何见遽刊传。
春日行
沈辽（宋代）

宫梅扑地白毡班，细柳结烟金缕繁。春华年年来不已，人生七缕半衰残。

少时豪放犹不敌，何况羁栖落荆蛮。囊中琵琶金凤闲，古曲情深属谁弹。

病目矇矇对荒山，东风有意为掩关。弃置万事一梦还，江湖水生愁夜寒。
滴水岩
冯山（宋代）

飞泉分下一岩寒，谁识神功借意难。泻出龙漦投石上，缀成仙佩落云端。

离山便有江流杂，当道宁辞宿眼看。几把狂吟题不就，十年馀思在栏干。
颂古十七首
释大观（宋代）

张公屋畔尽桑麻，李老园中只种花。
满目风光无限好，笑呼银盌酌流霞。
涪江道上
张问安（清代）

疏林摇曛黄，天寒远沙退。旷野不逢人，昏鸦立牛背。
述旧西山下有门头村多精蓝
袁宏道（明代）

探春犹记出青门，先问门头第几村。近水只观娥散影，匝堤唯见酒淋痕。

花时乞假朝参少，醉后联鞭笑语温。是日把杯人已往，雏莺新柳也伤魂。
渭水
权德舆（唐代）

吕叟年八十，皤然持钓钩。意在静天下，岂唯食营丘。

师臣有家法，小白犹尊周。日暮驻征策，爱兹清渭流。
鉴止堂
陆文圭（元代）

流水涓涓止水停，要令漱玉结憎冰。
深溪不泛桃花出，谁识仙源在武陵。
对月六首
白玉蟾（宋代）

醉袖舞低千嶂月，清歌遏住九天云。
鸿归燕去伤秋老，鹤唳猿啼觉夜分。
寿黎别驾七十为其馆甥何似公作
李孙宸（明代）

南徐宦迹佩刀游，解绶归来未白头。道骨炼成将驭鹤，机心忘白许盟鸥。

庭馀松菊开三径，宅近烟霞老一邱。欲挹清标无处所，空从尘外想风流。
虞美人
沈端节（宋代）

暮云衰草连天远。不记离人怨。可怜无处不关情。梦断孤鸿哀怨、两三声。

恨眉醉眼何时见。夜夜相思遍。梧桐叶落候蛩秋。唯有一江烟雨、替人愁。
水仙花二首
郭印（宋代）

琉璃擢干耐祁寒，玉叶金须色正鲜。
弱质先梅夸绰约，献香真是水中仙。
蜡梅 其一
李石（宋代）

霜林作缬菊成衣，只道花多缘叶稀。辛苦为他成蜜后，蜡蜂犹是趁花飞。
蝶恋花（商调柳）
周邦彦（宋代）

爱日轻明新雪后。柳眼星星，渐欲穿窗牖。不待长亭倾别酒。一欲已入骚人手。

浅浅挼蓝轻蜡透。过尽冰霜，便与春争秀。强对青铜簪白首。老来风味难依旧。
题安仁陈慧父词卷
刘克庄（宋代）

已著西山序集端，欲添一字愧才悭。
平生行脚千诗里，岁晚营巢万竹间。
后有杨雄宁不好，世无孔子孰能删。
归舟它日溪边过，珍重先生莫掩关。
牡丹
舒岳祥（宋代）

东风常带三分冷，春日自有一种香。
百花合和不可拣，中人如酒令人狂。
马塍卖花只贪早，野翁自爱开迟好。
看花不可见花心，烂漫开时春已老。
梢头茧栗幻柈杅，有许包藏费天巧。
自携尊酒醉花阴，偃仰鹿皮听语少。
酬思黯见示小饮四韵
刘禹锡（唐代）

抛却人间第一官，俗情惊怪我方安。兵符相印无心恋，

洛水嵩方恣意看。三足鼎中知味久，百寻竿上掷身难。

追呼故旧连宵饮，直到天明兴未阑。
八美诗八章章八句美同馆八君子也分携眷恋聊宣别情云尔 其七 郑黄门
黄佐（明代）

郑公不胜衣，见义奋直前。日月勤献纳，忠愤思回天。

芸阁昔讲肄，器重余独先。诵抑师卫武，终身知寡愆。
清思诗
江淹（南北朝）

赵后未至丽。
阴妃非美极。
情理傥可论。
形有焉足识。
帝女在河傥。
晦映西海侧。
阴阳无定光。
杂错千万色。
终岁如琼草。
红华长翕赩。
夏树
文同（宋代）

夏树始繁密，条缕方且柔。
左右覆吾庐，合如张碧油。
新蝉噪晴午，余响藏深幽。
轩窗转炎日，清影为我留。
蚊蚋亦取庇，闹若春雨稠。
拂挥不停手，咀嚼胡尔雠。
何当薰风来，一与扫荡收。
吾将就高荫，濯足临寒流。
送程於潜两首
洪咨夔（宋代）

溯紫催飞舄，攒红簇去鞍。
吾邦倾市送，旁邑塞涂看。
清庙登牺象，明庭峙孔鸾。
野翁麋鹿友，时与讯平安。
秋夜月 蛟桥月夜
董元恺（清代）

长桥月夜。拱南山，俯荆水，清辉平野。一望白空城郭，翠浮松槚。

平镜启，彩虹落，烟波如画。潇洒偏照，孝侯祠下。

尽如卿者。蛟可屠，虎可射，人人虞夏。剩得阴房鬼火，灵旗飘瓦。

蓼花飞，枫叶染，悲哉秋也。秋光长则，向杯中泻。
次韵李参政龙鹤山庐
魏了翁（宋代）

莫使儿辈觉，从渠青紫纷。
马前金罢亚，鸟外玉奫沦。
咏史上·豫让四首
陈普（宋代）

三晋峥嵘虎战墟，中涓学语正坑儒。
石家礼法从何出，甲乙诸郎尽鲤趋。
梅未开书四十字
赵蕃（宋代）

地与南荒接，梅花合早开。
如何长至后，不见一杖来。
政尔缘霜早，多应待雨催。
檐边有独树，日绕故千回。
王门野寺 其一
孙泉（清代）

选树乘阴坐，披襟纳远凉。叶稠蝉语乱，风细枣花香。

村竖探危鷇，邻牛过坏墙。一丸兴废迹，转使古情长。
长饥至于老
陶益（明代）

长饥至老自堪贫，白屋青山旧卜邻。不信秦楼歌舞地，年年改换意中人。
秋郭小寺
张治（明代）

短发行秋郭，尘沙记旧禅。
长天依片鸟，远树入孤烟。
野旷寒沙外，江深细雨前。
马蹄怜暮色，藤月自娟娟。
酒泉子
李珣（五代）

寂寞青楼，风触绣帘珠碎撼。月朦胧，花暗澹，锁春愁¤
寻思往事依稀梦，泪脸露桃红色重。鬓欹蝉，钗坠凤，
思悠悠。
雨渍花零，红散香凋池两岸。别情遥，春歌断，掩银屏¤
孤帆早晚离三楚，闲理钿筝愁几许。曲中情，弦上语，
不堪听。
秋雨联绵，声散败荷丛里，那堪深夜枕前听，酒初醒¤
牵愁惹思更无停，烛暗香凝天欲曙。细和烟，冷和雨，
透帘旌。
秋月婵娟，皎洁碧纱窗外，照花穿竹冷沉沉，印池心¤
凝露滴，砌蛩吟。惊觉谢娘残梦，夜深斜傍枕前来，
影徘徊。
题画七首 其一 蜡梅
曹家达（清代）

晓窗银烛锁清寒，豆蔻梢头露未乾。只恐玉钗春恨袅，天涯人远寄愁难。
王冕好学
宋濂（明代）

王冕者，诸暨人。七八岁时，父命牧牛陇上，窃入学舍，听诸生诵书；听已，辄默记。暮归，忘其牛。或牵牛来责蹊田者。父怒，挞之，已而复如初。母曰：“儿痴如此，曷不听其所为？”冕因去，依僧寺以居。夜潜出，坐佛膝上，执策映长明灯读之，琅琅达旦。佛像多土偶，狞恶可怖；冕小儿，恬若不见。

安阳韩性闻而异之，录为弟子，学遂为通儒。性卒，门人事冕如事性。时冕父已卒，即迎母入越城就养。久之，母思还故里，冕买白牛驾母车，自被古冠服随车后。乡里儿竞遮道讪笑，冕亦笑。选自《宋学士全集·王冕传》
寄杜北山
周弼（宋代）

一曲小湖滨，幽居不厌贫。
坐容禅子憩，家就麯生邻。
檐竹侵灯众，篱花落灶频。
几时吟得句，寄与豫章人。
寄题石都尉林亭
魏野（宋代）

园林都尉宅，景好冠京华，
便合名金谷，其如是石家。
池塘分御水，楼阁见宫花。
有客因来说，令人动叹嗟。
艮山阁
家之巽（宋代）

一丘兀硉苍虬住，四面森严阵马齐。
却笑白云无定相，长时逐雨过前溪。
赠山阳程爽林
顾绍敏（清代）

无端意气漫峥嵘，知己天涯涕欲倾。骏骨可能招乐毅，狗屠从此识荆卿。

论交不忘期终始，有道真堪托死生。与尔苍茫同吊古，黄金台畔暮云平。
子高有徐浩诗碑昌言借摹其文甫及数本石有微
司马光（宋代）

徐公精笔老生神，石刻犹能妙夺真。
几为通书翻丧宝，愈令好事惜传人。
锋鋩半折犹能健，圭璧微瑕自足珍。
直使尽随如意碎，石家玉树未全贫。
小重山
黄机（宋代）

梧竹因依山尽头。潇潇疏雨后，几分秋。轻凉无数入西楼。凭栏几，满眼动离愁。

飞鹭下汀洲。怕知鸿雁到，带书否。诗阄酒戏一齐休。人如削，身在水边洲。
大中祥符封禅十首 其三 太祖配坐酌献用《封安》。
郊庙朝会歌辞（宋代）

于穆圣祖，肇开鸿业。我武惟扬，皇威有晔。四隩混同，百灵震叠。

陟配高穹，明灵是接。
送刘中书葬诗
王褒（南北朝）

昔别伤南浦，今归去北邙。
书生空托梦，久客每思乡。
塞近边云黑，尘昏野日黄。
陵谷俄迁变，松柏易荒凉。
题铭无复迹，何处验龟长。
和孟郊韵
林邵（宋代）

山僧庞眉苍，翻径坐禅床。层轩豁远目，静室便异香。

微风仙籁响，过雨晴岚光。何须向庐阜，此即真道场。
和游谷山
释德洪（宋代）

颍皋擘窠书棐几，玉勒银钩照林麓。山堂聚观杂贤鄙，人人欢然如所欲。

独馀耆年视凝远，就观尚如隔罗縠。筠床瓦枕试新凉，小雨南风正清熟。

岸中一笑山答响，我亦为君聊捧腹。晚晴轩槛亦何有，隔屋茶烟度修竹。

呼童索纸赋新诗，诗成字字清如玉。人间何从有此客，满腹精神真可掬。

我惭衰老亦作诗，譬如菌芝生朽木。
深静堂
庄珙（宋代）

林泉适意可忘年，静境寥寥断俗缘。
满户清风翻贝叶，半公安俗晴日袅炉烟。
无尘虚室百生白，隐几安心即是禅。
杖策每来乘逸兴，偷闲聊借北窗眠。
葛延之赠龟冠
苏轼（宋代）

南海神龟三千岁，兆协朋从生庆喜。
智能周物不周身，未免人庆七十二。
谁能用尔作小冠，岣嵝耳孙创其制。
君今此去宁复来，欲慰相思时整视。
和莘老城东斋祠 其二
彭汝砺（宋代）

天上春来今几时，园林已自足光辉。桃心欲放轻红出，柳眼初分嫩绿归。

解冻暖风吹浩荡，养花新雨落霏微。知君准拟多行乐，佳句何妨及绣衣。
杨桥八景诗 其七 蒲荡渔灯
苏景云（清代）

停舟傍晚聚蒲湾，矗起明灯似火山。照得渔家通夜饮，醉歌无油借消闲。
岁晚幽兴
陆游（宋代）

万里风波行路难，君恩尚许缀祠官。
中庭郁郁药苗长，绝壁飕飕松吹寒。
泥巷有人寻杜甫，雪庐无吏问袁安。
清晨对镜增幽致，龟屋新裁二寸冠。
登姜相台 其一
吴栻（宋代）

满林红叶坠纷纷，耆老犹言别驾坟。旧府光华关右月，故乡萧索海南云。

酒杯湖上同方伯，茶灶岩边共隐君。二百馀年真一梦，绕墙荒陇半耕耘。
夜坐观张博士平边疏章赋此寄之
沈鍊（明代）

迁客不能寐，吹箫度夜分。因思前席事，一读贾生文。

豪士家临水，雄关阵入云。高歌还达曙，何日共垂勋。
武泰节使归金陵
晁说之（宋代）

戟影摇寒波影稀，王孙心事与人违。
灯边赤轴得居士，窗下清谈见布衣。
执玉诏从天上去，挥金船向岁前归。
尪羸不解少行乐，卧待公来起采薇。
屈原嘏辞
刘敞（宋代）

维时仲夏，吉日维午。神歆既祠，锡辞以嘏。

曰：朕之初生，皇揆予度。嘉朕以名，终身是守。抑岂不淑，不幸逢遇。

离悯被忧，天不可诉。宗国为墟，宁敢自贼。

惟朕忍生，岂不永年。悁悁荆人，是拯是怜。赴水蹈波，岁不废旃。

既招朕魂，巫祝昔先。岂朕是私，将德是传。沦胥及溺，初亦不悛。

其后风靡，民益轻死。匪朕之心，是岂为义。妇吊其夫，母伤其子。

人讯其端，指予以詈。予亦念之，其本有自。昔朕婞直，不为众下。

世予尚之，谓予好怒。昔朕不容，自投于江。世予尚之，谓予弃躬。

既习而斗，既远益谬。被朕伪名，污朕以咎。朕生不时，乱世是遘。

民之秉彝，嘉是直道。从仁于井，朕亦不取。汝禁其俗，幸怀朕忠。

好竞以诬，一何不聪。我实鬼神，民焉是主。其祀其祷，予之所厚。

予惧天明，焉事戏豫。予悯横流，焉事竞渡。予怀尧舜，焉事狎侮。

汝惟贤人，曾不予怒。徇俗雷同，讥予以好。履常徇直，切谏尽节。

人神所扶，未必皆福。去邪即正，何以有罚。曾非予怀，可禁其伪。

毋使佞臣，指予为戒。锡尔多福，畀尔庞眉。使尔忠言，于君毕宜。
松风萝·王丹麓有书怀词，索和却赠
钱肃润（明代）

当醉欲眠，遇饥求食，随缘最是便宜。羡尔高人无系，悠悠将任其之。

咫尺西湖，看白苏堤上，雨过红肥。松风一卧，不位蚁梦，定是柯棋。

觉后茫然有失，惟闻鹤怨猿啼，急起披衣。接洞箫舒啸，断送嗔痴。
蓦山溪·题钱氏溪月
姜夔（宋代）

与鸥为客，绿野留吟屐。两行柳垂阴，是当日、仙翁手植。一亭寂垂，烟外带愁横。荷苒苒，展凉云，横卧虹千尺。
才因老尽，秀句君休觅。万绿正迷人，更愁入、山阳夜笛。百年心事，惟有玉阑知，吟未了，放船回，月下空相忆。
送修撰辅伯贤同知滑州
陈孚（元代）

又作州官去，秋霜点鬓纱。风生白马渡，月冷紫薇花。

三釜娱亲老，双旌放吏衙。重来定何日，云路有灵槎。
奉和鲁望渔具十五咏。钓筒
皮日休（唐代）

笼籦截数尺，标置能幽绝。从浮笠泽烟，任卧桐江月。

丝随碧波漫，饵逐清滩发。好是趁筒时，秋声正清越。
芥舟一首为谢敬明作
守仁（明代）

客有列仙儒，扬言芥舟子。朝发昆崙隅，暮泊扶桑涘。

万象归运载，沧溟入杯水。我欲从之游，可望不可迩。

浩荡青冥中，时闻棹歌起。
昼困
韩淲（宋代）

困来四壁雨，睡觉一窗晴。顷刻寒犹煖，移时暗复明。

扬扬柳絮起，矗矗竹萌生。芳槛鸟啼湿，小池鱼队平。
禅人并化主写真求赞
释正觉（宋代）

行起解绝，宗全说缺。
根根尘尘兮元自现成，佛佛祖祖兮何劳施设。
本色当行家，赏音个时节。
迟日风流转柳腰，迁林语软调莺舌。
晚庭
宋庠（宋代）

苍霤秋霖歇，高轩夕景迟。
桐凋金井恨，兰老玉琴悲。
巢燕寒初失，风蝉晚屡移。
黄昏禽语闹，相唤宿何枝。
小重山·酒冷灯青夜不眠
元好问（金朝）

酒冷灯青夜不眠。寸肠千缕、两相牵。鸳鸯秋雨半池莲。分飞苦，红泪晓风前。
天远雁翩翩。雁来人北去、远如天。安排心事待明年。无情月，看待几时圆。
偈颂一百二十三首
释祖钦（宋代）

两岸夭桃花欲燃，一丝风动钓鱼船。
莫言世上无仙客，须信壶中别有天。
失题
邝露（明代）

独寻春色上高台，草棘萧萧野岸隈。今日多情惟我到，无人解惜为谁开。

平章风月诗千首，收拾云烟酒一杯。雪艳冰肌差澹泊，海天何处雁飞来。
句
张侃（宋代）

剩喜联官忘尔汝，故令元化夺胚胎。
踯躅
苏轼（宋代）

枫林翠壁楚江边，踯躅千层不忍看。
开卷例知归路近，剑南樵叟为施丹。
观政堂成上黄少誉二首 其二
王质（宋代）

颍州丞相旧能名，传到云孙尚典型。月在澄潭心共白，山围宴坐眼同青。

暂离方丈群仙侣，独抱黄庭一卷经。十顷玻璃能几许，看公击水渡南溟。
中秋待月
陆龟蒙（唐代）

转缺霜轮上转迟，好风偏似送佳期。
帘斜树隔情无限，烛暗香残坐不辞。
最爱笙调闻北里，渐看星澹失南箕。
何人为校清凉力，未似初圆欲午时。
送余嘉宾赴常宁州判官
陈旅（元代）

家在洞庭左，舟行湘水间。湍流多度竹，石耸不依山。

野郭看花出，州田载稻还。旧闻官事少，幽兴转相关。
灵池县见早梅（时太尉中书令京兆公奉诏讨蜀余在幕中）
吴融（唐代）

小园晴日见寒梅，一寸乡心万里回。春日暖时抛笠泽，

战尘飞处上琴台。栖身未识登龙地，落笔元非倚马才。

待勒燕然归未得，雪枝南畔少徘徊。
桂东原腊尽日自营口晓发盖州诗简栖瘿公均有和作因次韵寄东原兼呈简栖瘿公
曾习经（清代）

钟沉百杵酒微醒，念尔冰天雪海行。绝塞牙旗明杀气，故家箫管狎春声。

相看袖手真无赖，稍近弹棋便不平。自是中朝重边禁，当时枉却弃儒生。
元日二首呈永丰刘叔冶知县
戴复古（宋代）

焚香拜元日，受岁客他州。
白发难遮老，新年讳说愁。
无人能访戴，有地足依刘。
桃李争春事，梅花笑未休。
题王德甫樵隐堂
何梦桂（宋代）

自入山来不记时，棋边痴坐老年衣。劝君柯烂休归去，归到人间世事非。
次友人邱仲深韵 其三
邢宥（明代）

老来客气总消磨，喜得归闲称耄疴。颇觉诗书深有味，已怜岁月苦无多。

人生都不过如此，世事真无可奈何。回首交游零落尽，一樽对月向谁歌。
交趾桥市驿戏作药名诗
陈孚（元代）

长空青茫茫，大泽泻月色。使君子何来，山椒远于役。

虎狼毒草丛，泪如铅水滴。更苦参与商，骨肉桂海隔。

问天何当归，天南星汉白。
春兴
于石（宋代）

春来无处不繁华，岂独公侯富贵家。
青镜照眉地上柳，碧纱映目雾中花。
贫谁知己燕相识，闲不求官蜂自卫。
惟有东风无厚薄，年年芳草满天涯。
孤雁
释函是（明代）

数年闻雁声，感慨多所系。今年声愈悽，一雁落天际。

念彼百千雁，存没何能计。哀此一雁孤，一去不知岁。

羽毛亦自美，江山岂不丽。死生物之常，何地不足瘗。

所伤共一群，先后终难逮。薄影沉西江，秋风吹浪细。

江月夜夜寒，不敢翘清霁。
望西山
修睦（五代）

积翠异诸岳，令人看莫休。有时经暮雨，独得倚高楼。

云外僧应老，林间水正秋。到头归隐处，岂在问嵩丘。
迎春
姚合（唐代）

半年留醉待花开，晓去迎春夜始回。
风暖慢行寻曲水，天晴远望立高台。
亦知无处将诗请，唯得终朝把酒催。
今日柳条全弄色，游人相伴看春来。
渊明以正月五日游斜川时年五十予以正月二日游曹源庵年五十有二矣慨然书示同行
朱翌（宋代）

城里喧呼子不贪，乃能从我就僧谈。平明且喜风收润，仰视只愁云向南。

靖节使年惭过二，斜川推日在前三。吾生大似僧行脚，好问真空觅住庵。
若耶溪
陈舜俞（宋代）

十里澄溪溪上山，溪光无际照山颜。
天嫌俗眼寻常见，地惜群峰左右关。
蓬岛也应非海外，琼台争合贮人间。
维舟正欲踟蹰饮，坐见苍烟罩翠湾。
奉送三荣王子文游益昌
度正（宋代）

廉逊先生袖手间，徽猷学士屡开藩。
行藏有道俱奇绝，谁似清名萃一门。
独处
陆游（宋代）

老夫闭门衰疾婴，小儿适有南山行，一奴入市暮未返，愔愔不闻鸟雀鸣。
地炉火死冻脚硬，欲作薄粥愁空枪。
平生遣日赖诗句，久矣无复吟哦声。
但余一点真正念，照了万象犹精明。
欲论此事向何许，众中倘遇千人英？
炼丹砂 示众
李道纯（元代）

至道本无传。只要心坚。始终立志莫教偏。九载三年常一定，便是神仙。真息自绵绵。灵地平平。饥来吃饭困来眠。夏月单衣冬盖被，玄外无
初晴过北势湖庄舟中偶成
林占梅（清代）

竛竮修竹俯双荆，几道流泉下涧鸣。暑雨乍晴虹未落，暝烟欲涧日初平。

劳形仕宦输栖隐，适趣溪山惬性情。自把纶竿歌款乃，布帆无恙晚风轻。
寅卯二年八月十五夜皆不见月
赵崇嶓（宋代）

万里不自照，清光随雨休。
可堪幽魄死，还似去年秋。
有笛悲遥夜，无人在远楼。
共谁高枕卧，相与梦沧洲。
梅花喜神谱 其三 大开一十四枝
宋伯仁（宋代）

溢满而覆虚，盈亏俱有病。万事得于中，乌乎云不正。
吟仙
徐积（宋代）

金编诵处无人见，玉洞题时有凤知。昨夜忽然何处去，月中吟就白云诗。
呈罗叔异 其一
曾丰（宋代）

浪把柴扉为客开，揖馀茶速又汤催。应门老走忽解意，放入江西风月来。
太常引·靓妆仙子谢纤浓
许有孚（元代）

靓妆仙子谢纤浓。独立水云红。绰约画阑东。似姑射、冰肌雪容。绰盘承月，玉杯擎露，粲粲蕊珠宫。真赏有邻翁。画添入、霓裳曲中。
和杨公济钱塘西湖百题 其七十九 灵石西庵
郭祥正（宋代）

欲问庵中事，人驯虎亦驯。杨梅几番熟，谁为惜馀春。
雨後独登拟岘台
陆游（宋代）

高城断处阁横空，目力虽穷兴未穷。
燕子争泥朱槛外，人家晒网绿洲中。
谁能招唤三秋月？我欲凭陵万里风。
更比岘山无湛辈，论交惟是一枝筇。
送灶
查元鼎（清代）

酬君海外佑行厨，持惯长斋合笑吾。晨夕餐从辛苦得，盆瓶礼不古今殊。

鞠躬此日朝天阙，屈指明年返帝都。但祝东南兵燹静，安排茶灶泛西湖。
代鹤
白居易（唐代）

我本海上鹤，偶逢江南客。感君一顾恩，同来洛阳陌。

洛阳寡族一，皎皎唯两翼。貌是天与高，色非日浴白。

主人诚可恋，其奈轩庭窄。饮啄杂鸡群，年深损标格。

故乡渺何处，云水重重隔。谁念深笼中，七换摩天翮。
野望二首
杨万里（宋代）

也知口业欠消磨，造物嗔人奈口何。
莫管诗人例寒饿，且容老子小婆娑。
饷茶不容少待二绝 其一
李之仪（宋代）

玉骨冰肌体自轻，非关茗饮觉神清。无端堕落红尘里，碾就云腴不许烹。
惜春三首
梅尧臣（宋代）

前日看花心未足，狂风暴雨忽无凭。
此身不及深溪水，随得残红出武陵。
同子瞻次梅圣俞旧韵题乡舍木山
苏辙（宋代）

江槎出没浮犀牛，波涛掀天谷为洲。
江寒水落惊霜秋，危根瘦节鸣寒流。
脆朽吹去谁镌锼，连峰叠嶂立酋酋。
吾家此山不易得，十年弃置空自尤。
猿号鹤唳岂无意，委虵怪我怀羔裘。
西归父老拍手笑，笑忆翁子躬薪樵。
去时三山今有五，不问故园惟一丘。
春夕同舒子房子子培访陆长庚别业
宗臣（明代）

瞑色戎戎乱，春阴惨惨生。孤村流水夜，一酌故人情。

雪积天愈白，江寒月较明。纶竿吾欲把，颇怪楚渔惊。
博弈观人二首
陈杰（宋代）

西军严驾后，北府捷书前。
胜负岂人与，两公天已全。
野外罕人事
沈与求（宋代）

野外罕人事，虽贫心自宽。霜蔬供绿节，社酒泛黄团。

日落归牛近，风微宿鸟安。展书遮老眼，灯火砌儒酸。
庐山杂兴 其十
释道潜（宋代）

山深云物清，挹玩洗浮虑。昨日行涧南，飘然即芒屦。

风潭耿危彴，晚与樵争度。隔水认梅花，方惊岁华暮。

幽人眇江海，乐事期谁预。山月独多情，娟娟迟归路。
至福山书堂示诸学子诗
湛若水（明代）

趣程访先贤，迤逦寻福山，灵境惬素心，恍疑梦寐间。

奇秀万交目，吾心一以閒。问心何以閒？万有性不存。

所性如兼存，万物同浑然。一石砺心确，一花应心妍。

有鸟对关关，有泉同涓涓。风云恒变化，我心自存存。

为语山中人，诣道以我观。
锄草怨
司马扎（唐代）

种田望雨多，雨多长蓬蒿。
亦念官赋急，宁知荷锄劳。
亭午霁日明，邻翁醉陶陶。
乡吏不到门，禾黍苗自高。
独有辛苦者，屡为州县徭。
罢锄田又废，恋乡不忍逃。
出门吏相促，邻家满仓谷。
邻翁不可告，尽日向田哭。
程阁学知建宁府入对二首
赵蕃（宋代）

湖山十里芰荷香，稳送朝天一夜航。
前席固应思见贾，留行政不待徵黄。
悬知笔下三千字，小试囊中一二方。
自笑侯芭今白首，弹冠何敢企王阳。
赠医士
严嘉谋（宋代）

脉差死活悬三指，炙误风挛废四肢。
宁饵生金餐野葛，有身不可试庸医。
叶县道中
陈洪谟（明代）

春秋此地楚疆场，经画何年入豫方。地有古祠称叶令，人怀遗德说周王。

路当冲要官还好，民苦征繇岁屡荒。独荷皇威今远被，风飙千里绝飞扬。
宫词一百首
岳珂（宋代）

天都万骑集生羌，大顺城头赤白囊。
一镞狂酋惊褫魄，夜来弧矢直天狼。
夜梦游骊山
陆游（宋代）

秦楚相望万里天，岂知今夕宿温泉。
穿云漱月无穷恨，依旧潺湲古县前。
春色最佳呈梦锡 其一
孔平仲（宋代）

小雨初收物象新，日华徐上气氤氲。欲知春色最佳处，万里青山无片云。
大丹诗四首
李浩（唐代）

混沌未分我独存，包含四象立乾坤。

还丹须向此中觅，得此方乾至妙门。

煮石烹金炼太元，神仙不肯等闲传。

人能认得其中理，夺尽乾坤造化权。

百首荒辞义亦深，因传同道决疑心。

华池本是真神水，神水元来是白金。

取将白金乾鼎器，鼎成潜伏汞来侵。

汞入金鼎终年尽，产出灵砂似太阴。
中秋感怀 其二
宋白（宋代）

云彩冰光似去年，去年人月两婵娟。今宵不辨连明坐，拚醉抽身黑处眠。
题王氏秀野堂
王之望（宋代）

树林阴翳鸟声繁，下有幽人昼掩关。
五亩邱园傍城市，一堂花竹带云山。
留连风月真成趣，屏远尘埃雅自闲。
我访一我无定所，卜邻拟向翠微间。
答苏庶子月夜闻家僮奏乐见赠
白居易（唐代）

墙西明月水东亭，一曲霓裳按小伶。

不敢邀君无别意，弦生管涩未堪听。
西江月（和董令升燕宴分茶）
王之道（宋代）

磨急锯霏琼屑，汤鸣车转羊肠。一杯聊解水仙浆。七日狂酲顿爽。

指点红裙劝坐，招呼岩桂分香。看花不觉酒浮觞。醉倒宁辞鼠量。
偈颂一百零二首 其七十三
释绍昙（宋代）

人间万斛金莲，竞赏元宵佳节。法华彻骨贫穷，斗胜不如斗劣。

法内一盏灯，灿灿心花发。不夜光明照古今，见得分明，眼里重添屑。
游灵岩山寺
晁说之（宋代）

昔爱屏作山，今爱山作屏。
还曲不可数，两目徒荧荧。
须臾背负不，恍惝面对陉。
屯聚阵脚马，罗列仙女軿。
秀色非有无，花气自芳馨。
翠麓下靡靡，危峰上亭亭。
借问深几何，飞鸟中暂停。
众异者明孔，白昼观辰星。
霜令殊未酷，黄蕊间青青。
连岫鏁宝符，重壁藏修灵。
世俗那得见，见形不识形。
言念朗法师，于此老禅扃。
应化今何到，空余虎上经。
我如梦中游，梦梦入杳冥。
尔来尘滓醉，不觉一朝醒。
下山如梦断，独疑在茅厅。
朝云到人世，飘飘细雨零。
水调歌头·皎月亦长有
吴潜（宋代）

皎月亦长有，今夜独娟娟。浮云万里收尽，人在水晶奁。矫首银河澄澈，搔首金风浩荡，毛发亦冷然。宇宙能空阔，磨蚁正回旋。倩渔翁，撑舴艋，柳阴边。垂纶下饵，须臾钓得两三鲜。唤客烹鱼酾酒，伴我高吟长啸，烂醉即佳眠。何用骖鸾去，已是地行仙。
洪表侄
缪重熙（清代）

一别浮云世态更，晋陵劫火尚纵横。心头遥溯深离绪，海角相逢话旧情。

往事不堪重记忆，宦游应许遂生平。烽烟未靖需材急，捧檄驰驱好请缨。
念奴娇
陈郁（宋代）

没巴没鼻，霎时间、做出漫天漫地。不论高低并上下，并白都教地例。鼓动膝六，招邀巽二，地任张威势。识他不破，只今道是祥瑞。

却恨鹅鸭池边，三更半夜，误了先生济。东郭先生都不管，关上门儿稳睡。地夜东风，三竿暖日，万事随流水。东皇笑道，山河原是我底。
早春
陈师道（宋代）

度腊不成雪，迎年遽得春。
冰开还旧渌，鱼喜跃修鳞。
柳及年年发，愁随日日新。
老怀吾自异，不是故违人。
题黄山二首
王挺之（宋代）

叠巘障南国，攒峰顶半空。
朝昏长见日，晴晦预知风。
树卉千年在，岚光四面通。
名山今日睹，奇秀两无穷。
宿马庄寺
张耒（宋代）

冲泥我马僵欲仆，空村落日不逢人。
开门野寺净如扫，迎客老逢闲更真。
佛案青黄园果细，斋厨汲洗野蔬频。
年来到处无余念，静对同龛金色身。
龙虎歌
李道纯（元代）

真龙真虎原无象，谁为起模传此样。若于无象里承当，又落断常终莽荡。

青青白白太分明，也是无风自起浪。时人要识真龙虎，不属有无并子午。

休将二物浑沦吞，但把五行颠倒数。根芽本是太玄宫，造化却在朱陵府。

虽然运用有主张，毕竟虚灵无处所。一条大道要心通，些子神机非目睹。

忽然迸开顶额门，勘破木金同一母。高高绝顶天罡推，耿耿银河斗柄戽。

兴云起雾仗丁公，掣电驱雷役玄武。瞬息之间天地交，刹那之顷坎离补。

虎从水底起清风，龙在火中降甘雨。云行雨施天下平，运乾龙德功周普。

人言六龙以御天，孰知一龙是真主？人言五虎透玄关，孰知一虎生真土？

会得龙虎常合和，便知龟蛇互吞吐。圣人设象指蹄筌，象外明言便造言。

言外更须穷祖意，元来太极本无○。得意忘象未为特，和意都忘为极则。

稽首束斋赵隐居，彻底掀翻参学毕。
和范舍人永康青城道中作
陆游（宋代）

风驱雨压无浮埃，骖騿千骑东方来。
胜游公自辈王谢，净社我亦追宗雷。
岷山楼上一徙倚，如地始辟天初开。
廓然眼界三万里，山一螘垤水一杯。
世间幻妄几变灭，正自不满吾曹咍。
丈夫本愿布衣老，达士讵畏苍颜催。
君看神君岁食羊四万，处处弃骨高成堆。
西山老翁饱松麦，造物赋予何辽哉！
偈
僧某（宋代）

弥勒真弥勒，分身千百亿。
时时示世人，世人俱不识。
雨中登惠山
尤钧（清代）

拨云上高岭，云浮岭飞动。磴滑趾不容，手藉藤萝控。

雨声杂松风，澎拜怒涛涌。行行崖岫间，翠湿衣袂重。

回顾下山路，落叶飞鸟送。寻寺谋憩踪，隔竹钟鱼讽。
用山门记游韵赋酴醾简林子长不蒙宠和岂不复
虞俦（宋代）

袅娜柔条不自持，锁窗深处最相宜。
试教疑手簪双鬓，莫遣新愁上两眉。
子建洛神空有赋，乐天杨柳可无诗。
为君唤起温柔梦，春草池塘日正迟。
新竹竹枝词
郑鹏云（清代）

循例家家拜玉皇，半求名利半安康。不知案上司香吏，曾否分明达上苍。

端阳佳节约同游，角黍堆盘自应酬。况是今年风景好，大家海口看龙舟。

盂兰胜会斗繁华，女伴娉婷伞半遮。绝似芙蓉初出水，一枝叶护一枝花。

搓丸风俗纪闽南，净手焚香祝再三。新妇背人拈一颗，当垆私自卜宜男。
奉送游子正监簿解嘉定郡绂赴利漕诗
度正（宋代）

中兴人物烂如星，西海之滨起一经。
皇极虚怀咨谠直，远人却一望仪形。
回天万宇光冲斗，夹日一心梦绕庭。
何草不黄风雨后，更看老柏独青青。
挽李秀岩二首
刘克庄（宋代）

耆旧凋零尚秀岩，可堪华表揭新衔。
甘泉颂就抛荷橐，宝苑方收入枕函。
宿昔山人来少室，暮年太史滞周南。
嗟余去速公归晚，不得埋腰立雪参。
八月接东村书闻遂移居盘阳以诗代柬赠答 其四
李锴（清代）

羁魂恋枯骨，雨夜翔幽林。面交訾古处，今见君子心。

昨日故人死，今日故人去。头白感伤多，人生甚流寓。
复雨
刘敞（宋代）

闭门高枕避春霖，眼见群芳稍见侵。独醒不如终日醉，暂晴那似断年阴。

老惊岁月都无用，兴在江湖特更深。正想青枫千里外，草长波阔乱愁心。
饮桂香茶简翁及甫
李洪（宋代）

午睡初醒缓注汤，一瓯清露沃诗肠。
疑君昔日探蟾窟，犹带天边桂子香。
山行 其三
方岳（宋代）

老子浮沉田里间，犊车辕许野人攀。饮中仙去东西玉，行处人传大小山。

天且莫教三月尽，我今无负一生閒。春寒正惬牛衣暖，富贵从渠昼锦还。
四月二十七日同姚同年燮熊鹾尹松之陈明经凤孙小集江亭 其四
蒋湘南（清代）

毕竟风光四月清，霏霏梅雨润春明。客中意绪披青荔，梦里家山熟紫樱。

扫地焚香他日事，毁车杀马此时情。那堪更听思归引，早办渔樵老一生。
宿农家
戴复古（宋代）

门巷规模古，田园气味长。
小桃红破萼，大麦绿衔芒。
稚犬迎来客，归牛带夕阳。
儒衣愧飘泊，相就说农桑。
暮云辞
白玉蟾（宋代）

云行太虚中，薄暮何冥冥。
仰望青松梢，上有白雪翎。
千岸舞落叶，万树罗翠屏。
流水咽寒涧，湛露濡香蘅。
幽人一回首，家世渺浮萍。
蓬莱在何许，绛阙邈太清。
青鸟杳不来，白云去玉京。
夫我何悽其，怅哉此幻形。
注目玉霄峰，青猿一声声。
李花
司马光（宋代）

嘉李繁相倚，园林澹泊春。
齐纨剪衣薄，吴伫下机新。
色与晴光乱，香和露气匀。
望中皆玉树，环堵不为贫。
读何斯举黄州秋居杂咏次其韵
陆游（宋代）

人生天壤间，出处本异趣。
释耒入市朝，徒失邯郸步。
昔人亦有言，刻足以适屦。
柰何不自反，忽已迫霜露？我躬尚不阅，况为子孙虑。
岁晚故山寒，地炉可煨芋。
落叶
陆祖瀛（清代）

落叶萧萧百卉非，小园终日掩柴扉。梧阶露冷寒螀咽，豆圃烟柴瘦蝶飞。

病里每嫌秋寂寂，愁中况值雨霏霏。夜深时觉眠难稳，恼听邻机织未稀。
赋得花发上林
周渭（唐代）

灼灼花凝雪，春来发上林。向风初散蕊，垂叶欲成阴。

人过香随远，烟晴色自深。净时空结雾，疏处未藏禽。

菶茸何年值，间关几日吟。一枝如可冀，不负折芳心。
送族侄千里归漳浦
五迈（宋代）

吾宗居漳滨，枌社足不到。
迫岁携琴书，迢迢以谒告。
草木同臭味，水火随湿燥。
行色念辛酸，开樽勤燕劳。
葭管阳方升，凌室冰新破。
语言颇有味，知子为跨灶。
日暮望白云。江头里归拖。
别我乞赠言，求以为宗好。
谢安自荐玄，杜字每念佐。
子真玄佐流，我誉不为过。
惟学无他逵，损益在勤惰。
我昔少年日，萤雪功自课。
哎肝缀文词，悬胆警坐卧。
甑寒心自怜，笔冻指欲堕。
牛羊事刍牧，鸿雁谋粱稻。
慈亲日待养，一第天所报。
愿子继自今，书田深种播。
定力要坚持，居安谨无躁。
青云信有梯，我已为前导。
后来当有人，衮衮如响和。
洗耳候凯音，嘉节迫吹帽。
呼童辦楮英，为子征西贺。
寄题王才臣南山隐居六首·南谷
魏了翁（宋代）

我行半天下，梦不到南谷。
健读诸老诗，划见真面目。
郊庙歌辞。享太庙乐章。宣宗室舞
夏侯孜（唐代）

於铄令主，圣祚重昌。兴起教义，申明典章。

俗尚素朴，人皆乐康。积德可报，流庆无疆。
清明日试新火作牡丹会
范成大（宋代）

再钻巴火尚浮家，去国年多客路赊。
那得青烟穿御柳，且将银路照京花。
香鬟半醉斜枝重，病眼全昏瘴雾遮。
锦地绣天春不散，任教檐雨卷泥沙。
秋风
胡宿（宋代）

瑟瑟新声脱绿槐，半寒天气日相催。西楼夜色吟偏好，南国朝云梦未回。

翠影暗牵蘋叶动，清香遥猎桂枝来。重阳渐近松醪熟，白菊如何为放开。
己酉生日敬次靖节先生掇挽歌辞三首
叶茵（宋代）

重云翳苍柏，零露栖白萧。
骨肉慕音容，慌惚哀空郊。
肴核班几席，椒浆浇岧嶢。
人归天已沫。纸钱悬枯条。
逝者如此耳，暮暮仍朝朝。
暮菲仍朝朝，人兮柰若何。
未死不能乐，既死空有家。
僮仆几恩怨，闪朋几悲歌。
若人会斯语，属和纷阳阿。
偈一百二十首 其一一七
释怀深（宋代）

相送无言泪满巾，溪头黄叶正纷纷。劝君更进一杯酒，西出阳关无故人。

一口吸尽西江水，不知何地著离情。
蜡梅
杨巽斋（宋代）

香蜜栽葩分外工，疏枝数点缀雏蜂。
娇黄染就宫妆样，香暖犹宜爱日烘。
从军行·其二
李白（唐代）

百战沙场碎铁衣，城南已合数重围。
突营射杀呼延将，独领残兵千骑归。
哭尹子渐
梅尧臣（宋代）

故人河内守，昨日报已亡。
同气泣上党，悲风生太行。
曩为众所惜，今复人共伤。
阮籍本真率，感慨寿不长。
庚午岁屏居零陵七月二十日以门掩候虫秋为韵赋五首 其四
汪藻（宋代）

家山在何许，渺渺彭蠡东。人来数月程，衣敝补道中。

昨宵青灯花，似坠钗头虫。儿饥女沈绵，岁晚书未通。
莆田吴元翰见访
欧大任（明代）

竹下萧条径未成，君能千里问柴荆。衣裘残腊风犹急，鸿雁空江浪欲平。

舟载剡溪招隐兴，书惭句曲下楼情。中原鞭弭吾今老，莫更逢人道姓名。
和乌石
史浩（宋代）

梅花一径万重山，冈外浮云去住间。莫恨寻幽无侣伴，世途能有几人閒。
游海云山
喻汝砺（宋代）

渺渺天宇初，便复有此山。清晨及兹游，遐想百代前。

来者几何人，当时各为欢。淑质扬妙舞，哀丝递清弹。

乐事坐如昨，芳岁已屡殚。向来所游人，落叶不复还。

迥然散远目，感之为长叹。竹林遥旧所，鹊巢岂昔眠。

念谁常久存，而不任所缘。破涕聊一怡，山川却萋妍。

未知后世事，谁复当来旋。
次韵道卿残腊步游林薮草木渐有生意三首 其二
周紫芝（宋代）

老意惨不乐，青春为谁来。艺兰在九畹，谁能起残荄。

桃李忽满眼，其寔亦枚枚。耕田种芝草，玲珑殊未开。

荣华竞春事，于我何有哉。当浮白玉阙，下睨黄金台。
舍北摇落景物殊佳偶作
陆游（宋代）

小聚鸥沙北，横林蟹舍东。
船头眠醉叟，牛背立村童。
日落云全碧，霜余叶半红。
穷鳞与倦翼，终胜在池笼。
简施文叔绝句四首 其二
赵蕃（宋代）

今日之热不可触，闭门养疴适所欲。振衣策杖一欣然，凉风为我生脩竹。
三门谚
佚名（唐代）

古无门匠墓。
赠萧河南
韦应物（唐代）

厌剧辞京县，褒贤待诏书。酂侯方继业，潘令且闲居。

霁后三川冷，秋深万木疏。对琴无一事，新兴复何如。
小春闻提壶鸟戏成
舒岳祥（宋代）

越鸟忧兄行不得，蜀禽劝客不如归。
何如听此提壶语，美酒沽来总息机。
元日立春感叹有作二首
范成大（宋代）

元日兼春日，霜寒又雪寒。
并烦传菜手，同捧颂椒盘。
叠膝稀穿履，扶头懒正冠。
五年如此度，宁得讳衰残。
世美归侍政府以送君南浦伤如之何作诗送之 其八
邹浩（宋代）

芜城兆霜雪，颍川凋芰荷。昔别情已矣，今别情奈何。

英英二三子，行亦车悬■。后日知谁同，蝉声犹暮多。
国清寺
楼钥（宋代）

夹道青松引客来，五峰双涧拥楼台。
丰干饶舌留公案，随帝遗书暗古煤。
最喜亲知来里社，真成春月上天台。
阴云扫尽寻幽去，佳处端疑为我开。
诸公复以喜雨诗来勉强再赋一篇见鄙意
李纲（宋代）

圣君忧国物情通，良牧精祈动上穹。塞比干戈虽未定，江南禾上自多丰。

阿香推毂惊雷远，玉女投壶笑电红。幽赞中兴万灵集，愿将人绩属群公。
即事十首
方岳（宋代）

野塘尺水亦生烟，宁有余波可及田。
商略且为鱼作计，须臾毋死待丰年。
庆宫春
张枢（元代）

斜日明霞，残虹分雨，软风浅掠苹波。声冷瑶笙，情疏宝扇，酒醒无奈秋何，彩去轻散，漫敲缺、铜壶浩歌。眉痕留怨，依约远峰，学敛双蛾。

银床露洗凉柯。屏掩得销，忍扫茵罗。楚驿梅边，吴江枫畔，庾郎从此愁多。草蛩喧砌，料催织、迥文凤梭。相思遥夜，帘卷翠楼，月冷星河。
任所寄乡关故旧
周敦颐（宋代）

老子生来骨性寒，宦情不改旧儒酸。
停杯厌饮香醪味，举箸常餐淡菜盘。
事冗不知筋力倦，官清赢得梦魂安。
故人欲问吾何况，为道舂陵只一般。
老病幽独，偶吟所怀
白居易（唐代）

眼渐昏昏耳渐聋，满头霜雪半身风。已将身出浮云外，

犹寄形身逆旅中。觞咏罢来宾阁闭，笙歌散后妓房空。

世缘俗念消除尽，别是人间清净翁。
风入松 读镜花缘作
沈善宝（清代）

瑶池春暖宴蟠桃。仙乐奏云璈。花种月姊无端甚，逞机锋、魔劫光招。

上苑群芳已放，山中棋子犹敲。

黄粱梦醒鬓萧萧。舟帆海天遥。异国神仙游历遍，老书生、清福能消。

才把奇花手植，谁知仙籍名标。
感兴
舒岳祥（宋代）

梦与黄粱并熟，路寻白社同归。
深欲蜘蛛结网，长勤络纬鸣机。
怀素上人草书歌
王雝（唐代）

衡阳双峡插天峻，青壁巉巉万余仞。
此中灵秀众所知，草书独有怀素奇。
怀素身长五尺四，嚼汤诵咒吁可畏。
铜瓶锡杖倚闲庭，斑管秋毫多逸意。
或粉壁，或彩笺，蒲葵绢素何相鲜。
忽作风弛如电掣，更点飞花兼散雪。
寒猿饮水撼枯藤，壮士拔山伸劲铁。
君不见，张芝昔日称独贤；
君不见，近日张旭为老颠。
二公绝艺人所惜，怀素传之得真迹。
峥嵘蹙出海上山，突兀状成湖畔石。
一纵又一横，一欹又一倾。
临江不羡飞帆势，下笔长为骤雨声。
我牧此州喜相识，又见草书多慧力。
怀素怀素不可得，开卷临池转相忆。
殉难题壁作
苏观生（明代）

人皆受国恩，时危我独苦。丹心佐两朝，浩气凌千古。
王文孺臞庵
程敦厚（宋代）

壁上烟萝子，窗前鸿素书。
短篱开窈窕，嫩竹转扶疏。
世事霜前叶，声名涧底樗。
柴桑陶靖节，日暮荷归锄。
悲纨扇
韦应物（唐代）

非关秋节至，讵是恩情改。掩嚬人已无，委箧凉空在。

何言永不发，暗使销光彩。
满江红 其五 渚宫怀古即事，用二干韵
丘崇（宋代）

楚甸云收，歌舞地、依然江渚。嗟往事、豪华无限，梦回何许。

翠被那知思玉度，绣袿谩说为行雨。悄不禁、俯仰一凄凉，成千古。

吴蜀会，襟喉处。据胜势，开天府。著诗书元帅，谈笑尊俎。

步障月明翻鼓吹，华榱雾湿披窗户。把胜游、都与旧风光，湔尘土。
今是行呈刘以道
盛世忠（宋代）

少年湖海误加鞭，久戍归欤暂息肩。
时有故山来梦里，更无愁绪到吟边。
晨餐全仰数畦菜，岁计尤逋二顷田。
闲倚瘦筇长啸处，此身疑是结绳前。
赠曾士倬用许广文韵
李昴英（宋代）

里闬如君苦绩文，几年良玉困炎昆。
鹗书快甚催随计，鹤发忻然慰倚门。
袍绿光华应分有，汗青久远要名存。
江头目送西行棹，惊起骊龙渴睡昏。
送鄂州崔大夫赴镇
刘得仁（唐代）

廉问帝难人，朝廷辍重臣。入山初有雪，登路正无尘。

去国鸣驺缓，经云住旆频。千峰与万木，清听雨情新。
宫词 其五十七
张公庠（宋代）

西苑池台驾幸时，内家朱毂尽陪随。满宫学士多题咏，不减词臣应制时。
浴儿
张湄（清代）

浴川女伴不知寒，绿水鸬鹚雪影翻。见说生雏才堕地，波池堪作浴儿盘。
别同州陈太保
魏野（宋代）

至道不在言，至言不在舌。
在琴复在时，谅谁君子别。
侯门戟森森，中有野人谒。
非趋势利场，慕彼仁义辙。
此去几迟留，忽焉还岁月。
孤心伤欲摧，冻足涩如折。
离声无歌钟，行色有霜雪。
去矣当复来，琴弦未欲绝。
城下道中二首
赵蕃（宋代）

瓦室人家茅屋边，瓦囷亦与草囷连。
池塘过雨尚浮浊，杨柳新栽已带烟。
送文渊阁待诏端孝文使朝鲜
王璲（宋代）

扶桑日出曙光寒，帆挂长风积水宽。
汉武开边分四郡，圣朝遣使抚三韩。
河山誓重畿封远，雨露恩深岛部安。
想见藩臣迎节下，犹存黼冔旧衣冠。
次韵袁州郑守鹿鸣宴
赵汝燧（宋代）

诏增贡籍自端平，大比贤书拔众英。学备六经俱里选，赋推五色以文鸣。

虽由黄卷能勤苦，皆藉朱轓与作成。来岁锦标先夺得，天街听喝状元声。
游瀑泉寺
于鹄（唐代）

日夕寻未遍，古木寺高低。粉壁犹遮岭，朱楼尚隔溪。

厨窗通涧鼠，殿迹立山鸡。更有无人处，明朝独向西。
句
薛莹（两汉）

单棹横疏雨，江滩秋泊时。

花留身住越，月递梦还秦。
蜕庵岁晏百忧薰心排遣以诗乃作五首 其一
张翥（元代）

开岁七十五，故园犹未归。看从今以后，知复是邪非。

星斗天垂象，龙蛇地发机。边声近稍息，一醉典春衣。
宿寿安甘棠馆
司马扎（唐代）

行人方倦役，到此似还乡。流水来关外，青山近洛阳。
溪云归洞鹤，松月半轩霜。坐恐晨钟动，天涯道路长。
新疆纪事 其二
刘炳青（清代）

拼死沙场革裹尸，从军万里滞归期。春风杨柳关西路，秋月琵归塞上诗。

刁斗夜惊胡骑走，鼓鼙声动楚歌悲。可怜绝域乡音渺，纵博封侯奈别离。
更漏子·绛纱笼
佚名（宋代）

绛纱笼，金叶盖。向晓灯花犹在。冰未结，小琉璃。陇梅香满枝。雪无香，花有意。不是江南新寄。霜月尽，碧天寒。玉楼人倚阑。
答纪判官自亳州以论草玄草诸刻见寄
欧大任（明代）

谯国闻君少定居，行随使者治河渠。官非小吏羞题版，人似西河强著书。

谒舍宾朋三语后，公车笔札十年馀。秋深一望江枫路，憔悴谁能荐子虚。
彦文见和谨用韵作二首 其一
程俱（宋代）

禅翁怜病士，时枉数行书。野寺寻荒径，烟林接远墟。

拟回逋客驾，仍挽故人车。会赴山林约，无劳问久如。
送李九归河北
钱起（唐代）

文武资人望，谋猷简圣情。南州初卧鼓，东土复维城。

寄重分符初，威仍出阃行。斗牛移八座，日月送双旌。

别恋瞻天起，仁风应物生。伫闻收组练，锵玉会承明。
秋怀
路忱（金朝）

落日留虚壁，秋风急戍楼。高歌鬼神夜，挥涕虎狼秋。

豪贵少青眼，文章多白头。何时挂长剑，天地一扁舟。
即目
韩偓（唐代）

书墙暗记移花日，洗瓮先知酝酒期。

须信闲人有忙事，早来冲雨觅渔师。
点绛唇 次商台符韵送何侍御
魏初（元代）

昨日邮亭，树头一带青山晚。波波清浅。人与天涯远。

今日相逢，波蚁新醅满。歌声断。落红零乱。梦逐春来雁。
后筵勾曲
程珌（宋代）

天容不老，千龄已祝于尧年；地限无边，四海均闻于舜乐。

至和一鼓，万象皆春。上侑清欢，后部献曲。
己未秋杪虏骑云扰圣主神断斥逐元奸台臣始有
姚勉（宋代）

窗纸暾红枕上知，破寒初听一声鸡。
虽无风雨潇潇度，也胜邻家晓不啼。
奉酬臞菴李侍郎
白玉蟾（宋代）

满月世界琉璃光，通宵不寐据胡床。
语言玉润篇篇锦，心胆冰清字字香。
王开府挽词三首
范祖禹（宋代）

连帅诸侯长，维师列爵隆。
仪刑宪万国，眷礼视三公。
白日年华尽，浮云世事空。
九原伊洛上，松柏自悲风。
游九锁二首
刘应子（宋代）

忆昔梦中游，高怀怅冥邈。
箯舆入来，精爽欲飞跃。
九锁相回环，群峰俱卓牵。
地胜幻蓬莱，天低眇嵩岳。
古道矗危亭，断涧横略彴。
流泉翠蛟舞，怪石紫鳞错。
坡仙不可见，墨香俨犹昨。
迤逦跨五洞，解衣小盘礴。
烟萝蔓千树，风松鼓万壑。
元放时往来，仙家有真乐。
石鼓叩即鸣，乳泉甘比酪。
对此黄花秋，风景良不恶。
更欲穷绝顶，不惮疲两脚。
谢屐随纵横，嘉帽任落魄。
回首日已晡，空山唳猿鹤。
羽衣坐玄石，呼茗待侍客。
指弦写秋声，洗琖营晚酌。
诗成走风雨，鬼神亦惊愕。
何时了功名，来寻赤松约。
春帖子
邓润甫（宋代）

晨曦潋滟上帘栊，金屋熙熙歌吹中。桃脸似知宫宴早，百花头上放轻红。
送韦太守
舒坦（宋代）

四明山水东南表，海鳌背上三仙岛。
丽谯高逼斗牛寒，一曲梅仙万家晓。
太守文章建安骨，爽气冷侵寒月窟。
雌堂水洗火符空，明光却拥荷囊笏。
有客醉园双鬓老，宦情文意如秋草。
紫云梦断玉龙飞，年年送客西城道。
曾是野亭同问柳，绮裘纱帽金船酒。
长安宫阙九天边。肯为江蓠回首否。
如梦令·常记溪亭日暮
李清照（宋代）

常记溪亭日暮，沉醉不知归路。兴尽晚回舟，误入藕花深处。争渡，争渡，惊起一滩鸥鹭。
游仙四首
曹勋（宋代）

飞辔络绝景，访我同心人。
解驾三秀岭，濯足玉华津。
晤言会良契，携手凌高晨。
扬旌出阊阖，羽节趣群真。
入宴明霞馆，回軿过始青。
音灵散空洞，逸响萦云营。
倏忽九万里，流目低蓬瀛。
玉妃款清话，偃盖希林庭。
顾此失彼彼簪缨客，宠辱劳汝形。
神仙有真诀，胡不希长龄。
感事
朱熹（宋代）

闻说淮南路，胡尘满眼黄。弃躯惭国士，尝胆念君王。

却敌非干橹，信威藉纪纲。丹心危欲折，伫立但彷徨。